

**АГЕНЦИЈА ЗА ЗАШТИТА НА ПРАВОТО НА СЛОБОДЕН ПРИСТАП ДО ИНФОРМАЦИИТЕ ОД ЈАВЕН КАРАКТЕР**

**ПРИСТАПОТ ДО ИНФОРМАЦИИ КАКО ОСНОВА ЗА ЗАШТИТА НА ЖИВОТНАТА СРЕДИНА**



**Скопје, ноември 2024 година**

**ПРИСТАПОТ ДО ИНФОРМАЦИИ КАКО ОСНОВА ЗА ЗАШТИТА НА ЖИВОТНАТА СРЕДИНА**

**ВОВЕД**

Заштитата и подобрувањето на животната средина е централно прашање кое влијае на благосостојбата на луѓето и на економскиот развој, тоа е итна желба и потреба на народите од целиот свет, и соодветно на тоа – е обврска на сите влади.

Пристапот до информации е едно од основните права на граѓаните, и тоа не само во контекст на политичка транспарентност, туку и во однос на заштита на јавниот интерес, вклучително и заштитата на животната средина. Ваквиот пристап овозможува јавноста, граѓанските организации, научните институти и други засегнати страни да бидат информирани за влијанието на одредени активности врз животната средина, како и за мерките што се преземаат за нејзино зачувување и одржување.

Законот за слободен пристап до информации од јавен карактер се однесува на сите области на јавниот живот, но посебно е важно да се истакне во контекст на заштитата на животната средина. Овој пристап е основа за ефективно спречување на штетни влијанија на природата, преку откривање на податоци и информации за активности што можат да имаат негативни ефекти на здравјето на луѓето, екосистемите и биодиверзитетот.

Во оваа смисла, надлежните органи во секоја држава се должни да овозможат јасен, јавно достапен и конзистентен склоп од законски уредени механизми кои ќе придонесат кон учество на јавноста во одлучувањето, квалитетот на одлуките кои се носат, нивната имплементацијата и воопшто за подигнувањето на јавната свест за аспектите на заштита на животната средина.

Сепак, клучна улога овде има државата, која е должна да го унапредува образованието на полето на заштитата на животната средина и еколошката свест во јавноста. Граѓанска партиципативност водена врз основа на граѓанска неинформираност е залудна и контрапродуктивна. Граѓанинот мора да биде соодветно информиран за средината во која живее, да го разбере значењето на секоја поединечна планирана активност на локално и на централно ниво која може да влијае на неговата околина, особено во случај на имплицитна закана за човековото здравје или за животната средина како последица на таквите активности. Ваквиот систем на информирање мора е да е транспарентен, ефикасно расположлив и најбитно од се – истиот да трае и да биде оддржуван од страна на раководната структура во релевантните институции, односно да ги издржи политичките флуктуации кои се појавуваат како последица на изборните циклуси.

Остварувањето на правото на пристап до информации значи и овозможување на остварувањето на другите човекови права, а посебно за остварување на правото на здрава животна средина и за остварување на должноста на секој да ја унапредува и штити животната средина и природата. Луѓето мора да бидат информирани за причините кои ги предизвикуваат климатските промени, кои се знаците за климатските промени кои влијаат на промените во растителниот и животинскиот свет, кои пак промени влијаат и на квалитетот на животот на луѓето.

Развојот на техниката и технологијата овозможува овие информации лесно и брзо да се објавуваат и пренесуваат, односно институциите доследно да ја почитуваат обврската за самоиницијативно, доброволно и навремено да ги прават достапни информациите, тоа е т.н. активна транспарентност, и да постапуваат по поднесени барања за пристап до информации, тоа е т.н. реактивна транспарентност.

Информациите од јавен карактер имаат значајно влијание на разбирливоста, достапноста и транспарентноста на податоците за животната средина, што директно влијае на свесноста на граѓаните за еколошките проблеми и нивната способност да донесуваат одлуки врз основа на релевантни информации. Тие информации, како дел од јавниот интерес, можат да помогнат во формирање на политики, стратегии за одржлив развој, а исто така имаат важна улога во заштита на животната средина и унапредување на квалитетот на животот. Во Законот за слободен пристап до информации од јавен карактер („Службен весник на РСМ“ бр.101/2019), во членот 3, став 1, алинеа 7, точките 4, 5 и 6, пристапот до информации од јавен интерес е исклучително важен за обликување на политики и стратегии кои ќе обезбедат одржлив развој. Во тој контекст, според законот, информациите кои имаат значење за јавниот интерес не само што ја поддржуваат транспарентноста на институциите, туку и помагаат во дефинирањето на одлуките кои се од витално значење за општеството.

1. **Спречување и откривање сериозни закани по здравјето и животот на луѓето:**

Објавувањето на информации кои се поврзани со ризиците по здравјето и животот на луѓето, како што се загадување на воздухот или водата, може да помогнат во спречување на последиците по животот на граѓаните. Со овие информации, јавноста и институциите можат навремено да реагираат и да воведат мерки за заштита на здравјето на граѓаните. На пример, ако се откријат информации за индустриски загадувачи кои се закануваат по здравјето на населението, овие информации ќе овозможат јавна дискусија и може да доведат до преземање на конкретни дејствија.

1. **Спречување и откривање на загрозување на животната средина:**

Законот посочува дека пристапот до информации кои се однесуваат на животната средина, може да откријат активности кои ја загрозуваат природата, односно животната средина. Објавувањето на вакви информации овозможува поголема јавна свест за ризиците и помага во идентификувањето на проекти или активности кои што можат да доведат до уништување на природните ресурси или на штетни еколошки влијанија. Пример за ова би можел да биде јавниот пристап до податоци за компанија која незаконски депонира токсични отпадоци во почвата, што ќе овозможи брза реакција и санкции.

1. **Ќе се помогне да се разбере прашањето за кое се креира јавна политика или се води парламентарна дебата:**

Овој аспект на јавниот интерес се однесува на тоа како информациите можат да помогнат во информирањето на јавноста за прашања од клучно значење, како што се законодавни иницијативи или јавни политики. Кога овие информации се јавни, тие овозможуваат граѓаните да учествуваат во процесите на креирање на политики, преку јавно изразување на своите ставови или преку медиумски известувања. На пример, ако државата планира нови еколошки политики, пристапот до информации за квалитетот на воздухот и ефектите од климатските промени може да помогнат во јавната дебата, што ќе доведе до создавање на поинклузивни и одржливи политики.

Во овој контекст, пристапот до овие информации е клучен за граѓаните, граѓанските организации и истражувачките новинари да можат да го следат и анализираат влијанието на јавните политики и проекти поврзани со животната средина и квалитетот на животот. Овој закон не само што ги штити правата на граѓаните да бидат информирани, туку и создава платформа за јавна дебата која може да доведе до подобри и поодржливи одлуки кои ќе доведат до подобрување на животната средина и општествената благосостојба.

\*\*\*\*\*\*\*\*\*\*

**Информациите од јавен карактер влијаат на информациите за животната средина, како и на нивната корист за граѓаните:**

* **Законски основи за правото на пристап до еколошки информации**

Во многу земји, правото на пристап до информации за заштита на животната средина е заштитено со закон и е дел од поширокото право на информираност. Во Европа и многу други делови од светот, правото на пристап до еколошки информации е гарантирано со Архуската конвенција. Оваа меѓународна спогодба, е потпишана од 46 држави, меѓу кои и Република Северна Македонија (Закон за ратификација на конвенцијата за пристап до информации, учество на јавноста во одлучувањето и пристап до правдата за прашањата поврзани со животната средина, „Сл. весник“ бр. 11/1997), има три клучни столба:

• **Пристап до информации:** Граѓаните имаат право да добијат информации за животната средина кои се во сопственост на државните институции, без потреба да ја објаснуваат својата цел.

• **Учество на јавноста во процесите на донесување одлуки:** Граѓаните имаат право да учествуваат во процесите на донесување одлуки што може да имаат влијание врз животната средина.

• **Правна заштита:** Граѓаните имаат право на пристап до правни механизми во случај кога нивните права на информации и учество се оневозможени.

Правото на пристап до еколошки информации е темелно право за транспарентност и заштита на животната средина. Тоа е регулирано преку меѓународни конвенции, регионални договори и националните законодавства.

Покрај Архуската конвенција, постојат и други значајни меѓународни договори кои се насочени кон заштита на животната средина. Овие договори ги покриваат различните аспекти на еколошката заштита, вклучувајќи климатски промени, биодиверзитет, заштита на водите, воздухот и почвата.

**1. Климатски промени**

* **Рамковна конвенција на ОН за климатски промени (UNFCCC, 1992)**
	+ Основа за глобална акција против климатските промени.
	+ Потпишана на Самитот за планетата Земја, одржан во Рио де Жанеиро.
* **Кјото Протокол (1997)**
	+ Прв правно обврзувачки договор за намалување на емисиите на стакленички гасови за развиените земји.
* **Париски Договор (2015)**
	+ Глобален договор за ограничување на порастот на глобалната температура на помалку од 2°C, со напори да се задржи на 1.5°C.

**2. Биодиверзитет**

* **Конвенцијата за биолошка разновидност (CBD, 1992)**
	+ Го штити биодиверзитетот и ги промовира неговата одржлива употреба и поделба на придобивките од генетските ресурси.
* **Конвенција за меѓународна трговија со загрозени видови (CITES, 1973)**
	+ Регулира трговија со загрозени растителни и животински видови за да спречи нивно исчезнување.
* **Рамсарска конвенција за заштита на влажните подрачја (1971)**
	+ Се фокусира на заштита и рационална употреба на влажните екосистеми, важни за биодиверзитетот.

**3. Заштита на морската средина**

* **Конвенција за заштита на морскиот живот и околината (MARPOL, 1973/1978)**
	+ Регулира загадување на морето од бродови, вклучувајќи нафта, хемикалии и отпадни води.
* **Конвенција за биолошката разновидност на морскиот живот на Антарктикот (CCAMLR, 1980)**
	+ Го регулира риболовот и заштитата на морската биодиверзност околу Антарктикот.

**4. Заштита на водите и воздухот**

* **Конвенција за заштита и употреба на прекуграничните водни текови и меѓународните езера (Хелсиншка конвенција, 1992)**
	+ Се фокусира на соработка и одржливо управување со прекуграничните водни ресурси.
* **Гетеборшки протокол (1999)**
	+ Во рамките на Конвенцијата за долгорочно прекугранично загадување на воздухот, протоколот ги регулира емисиите на сулфур, азот и други загадувачи.

**5. Токсични и опасни супстанции**

* **Стокхолмска конвенција за органски загадувачи (POPs, 2001)**
	+ Го регулира производство и употреба на перзистентни органски загадувачи.
* **Базелска конвенција за контрола на прекуграничен превоз на опасен отпад (1989)**
	+ Превенира неправилно складирање и транспорт на опасни отпадни материјали.
* **Ротердамска конвенција (1998)**
	+ Промовира информирање и согласност при меѓународна трговија со одредени опасни хемикалии и пестициди.

**6. Заштита на почвата и шумите**

* **Конвенцијата за борба против дезертификација (UNCCD, 1994)**
	+ Регулира одржливо управување со земјиштето и спречување на деградација на почвата.
* **Програма за намалување на уништувањето на шумите (REDD+, 2008)**
	+ Финансиски механизам за заштита на шумите во земјите во развој.

Овие договори функционираат преку имплементација на национално ниво и често се поврзани со обврски за известување, мониторинг и меѓународна соработка.

Европската унија (ЕУ) е глобален лидер во воспоставувањето на регулативи за заштита на животната средина. Овие регулативи опфаќаат широк спектар на области, вклучувајќи управување со отпад, заштита на природата, квалитет на воздухот и водите, климатски промени и употреба на хемикалии. Оттука, ги споделуваме најважните регулативи и директиви:

**1. Управување со отпад**

* **Рамковна Директива за отпад (2008/98/ЕЗ)**
	+ Воведува хиерархија за управување со отпад: превенција, повторна употреба, рециклирање, енергетска употреба и конечно отстранување.
	+ Целта е да се премине кон кружна економија.
* **Регулатива за трансграничен транспорт на отпад (EC 1013/2006)**
	+ Регулира извоз, увоз и транспорт на отпад помеѓу државите-членки на ЕУ и трети земји.
* **Директива за депонии (1999/31/ЕЗ)**
	+ Го регулира користењето на депониите за отпад со цел намалување на емисиите на метан и заштита на почвата и водите.

**2. Заштита на природата и биодиверзитетот**

* **Директива за живеалишта (92/43/ЕЕЗ)**
	+ Целта е заштита на природните живеалишта и на видовите од заеднички интерес.
	+ Воведена е мрежа **Натура 2000**, најголемата координирана мрежа на заштитени подрачја во светот.
* **Директива за птици (2009/147/ЕЗ)**
	+ Го регулира заштитата на сите природно диви птици, нивните живеалишта и заштита од лов и трговија.

**3. Квалитет на воздухот**

* **Директива за квалитет на воздухот (2008/50/ЕЗ)**
	+ Поставува лимити за концентрациите на загадувачи како што се PM2.5, PM10, азотни оксиди (NOx) и сулфурни оксиди (SOx).
* **Директива за индустриски емисии (2010/75/ЕУ)**
	+ Ги обврзува индустриските постројки да ги минимизираат емисиите преку примена на најдобрите достапни техники (BAT).

**4. Управување со води**

* **Рамковна Директива за води (2000/60/ЕЗ)**
	+ Поставува стратешка рамка за постигнување добар еколошки статус на сите водни тела (реки, езера, подземни и крајбрежни води)
* **Директива за квалитет на водите за пиење (98/83/ЕЗ)**
	+ Гарантира дека водата за пиење во ЕУ е безбедна и здравствено исправна.
* **Директива за третман на урбани отпадни води (91/271/ЕЕЗ)**
	+ Регулира собирање, третирање и отстранување на урбаните отпадни води за да се спречи загадување.

**5. Хемикалии и опасни супстанции**

* **Регулатива REACH (1907/2006)**
	+ Бара од компаниите да обезбедат безбедно производство и употреба на хемикалии.
* **Регулатива CLP (1272/2008)**
	+ Хармонизира класификацијата, означувањето и пакувањето на опасни хемикалии во ЕУ.
* **Регулатива за биоциди (528/2012)**
	+ Регулира производство и употреба на биоцидни производи за минимизирање на ризиците за луѓето и животната средина.

**6. Енергетика и климатски промени**

* **Европски зелен договор (2020)**
	+ Визија за ЕУ да стане климатски неутрална до 2050 година.
* **Директива за обновливи извори на енергија (2018/2001/ЕУ)**
	+ Поставува цел дека вкупната потрошувачка на енергија до 2030 година ќе биде за 42.5% од обновлива енергија.

**7. Евалуација на влијанија врз животната средина**

* **Директива за проценка на влијанијата врз животната средина (2011/92/ЕУ)**
	+ Се однесува на проценка на влијанијата на големи проекти (инфраструктура, индустрија) врз животната средина.

**8. Заштита на почвата**

* Иако ЕУ нема посебна директива за почвата, рамковната директива за животна средина и директивите за води и индустриски емисии индиректно ја покриваат заштитата на почвата.
* **Стратегија за почвата во ЕУ (2021)** е насочена кон спречување на ерозија, деградација и загадување.

Овие регулативи и директиви обезбедуваат сеопфатен правен и оперативен систем за заштита на животната средина во ЕУ.

Република Северна Македонија, како земја која активно се стреми кон евроинтеграција, има за цел да ги усогласи своите правни регулативи со меѓународните стандарди, вклучувајќи ги оние на Европската унија (ЕУ) и Организацијата на обединетите нации (ООН). Овој процес е клучен за усогласување на националното законодавство со меѓународните обврски и за обезбедување на функционирање на правниот систем во согласност со глобалните принципи.

Северна Македонија, како кандидат за членство во ЕУ, е обврзана да ги имплементира европските регулативи, директиви и акти во своето законодавство. Оваа усогласеност е значајна за процесот на приклучување кон ЕУ и се спроведува преку преговарачкиот процес и правните акти на Унијата. Како членка на ООН, државата има обврска да ги усогласи своите закони со меѓународните договори и конвенции кои ги потпишала и ратификувала. Иако, Северна Македонија има значителен напредок во имплементацијата на регулативите на ЕУ и ООН, постојат предизвици во спроведувањето на овие регулативи на терен. Некои закони и прописи често не се спроведуваат во целост или имаат проблеми со ефективноста на контролните механизми. Во оваа смисла, потребна е поголема транспарентност, отчетност и ефективно управување со ресурсите за да се обезбеди целосна усогласеност со меѓународните стандарди.

Во контекст на домашното законодавство, важно е да се напомене дека **Уставот на Република Северна Македонија** поставува основа за заштита на човековите права како и за транспарентноста на органите на власта. Членот 16, од Уставот, кој се однесува на правото на информираност и слободниот пристап до информации од јавен карактер, е важен столб за правото на граѓаните за пристап до информации, што потоа ова уставно загарантирано право, се имплементира во **Законот за слободен пристап до информации од јавен карактер**. Законот гарантира право на пристап до информации кои се од јавен интерес и содржи одредби кои ја имплементираат Архуската конвенција и други меѓународни обврски на национално ниво. Исто така, **Законот за животна средина** е еден од клучните одредби за примена на меѓународните стандарди во однос на заштита на животната средина. Законот ги имплементира европските и меѓународните директиви за управување со отпад, води и воздух, но неговото спроведување на терен се соочува со предизвици, како што се неефикасна контрола и санкции за прекршителите на еколошките стандарди.

Северна Македонија има воспоставено правна рамка која е во согласност со меѓународните стандарди. Законот за слободен пристап до информации од јавен карактер и другите релевантни закони за заштита на животната средина, правото на здрава околина и правата на човекот се добро поставени во системот, но потребна е поголема транспарентност на институциите за нивно ефикасно имплементирање. Проблемите со имплементацијата, како што се недостатокот на одговорност, неефикасноста на институциите и транспарентноста до пристап на јавноста до информации, поврзани со заштита на животната средина, укажуваат на потребата од поголема посветеност во спроведувањето на овие законски решенија.

Обезбедувањето на информации кои се однесуваат за животната средина, помага да се зајакне почитувањето на законодавството и еколошките регулативи. Кога граѓаните се информирани за постоечките закони и стандарди за заштита на животната средина, тие можат подобро да ги разберат правата и обврските што ги имаат, како и да учествуваат во мониторингот на исполнувањето на овие регулативи.

* **Улогата на државните институции и транспарентноста**

Државните институции играат клучна улога во обезбедувањето на транспарентноста и пристапот до информации за животната средина. Транспарентноста е основен предуслов за јавно учество, отчетност и ефикасна заштита на животната средина. Институциите, информациите ги обезбедуваат преку:

* **Проактивна транспарентност**:
	+ Институциите се должни да објавуваат еколошки информации без претходно барање од јавноста.
	+ На пример: извештаи за квалитет на воздух, вода, почва, управување со отпад, заштита на биодиверзитетот и климатски промени и
* **Реактивна транспарентност**:
	+ Институциите се обврзани да одговорат на барања за пристап до информации во рок од 20 дена, согласно Законот за слободен пристап до информации од јавен карактер.

Институциите мора да осигураат доследно спроведување на законите за заштита на животната средина, согласно националното законодавство.

Институциите треба да спроведуваат редовен мониторинг на состојбата на животната средина и да ги објавуваат резултатите на јавноста. Националните извештаи за животна средина се клучен инструмент за транспарентност.

Инспекторатите за животна средина вршат контрола на индустриските капацитети, градежните активности и управувањето со природните ресурси.

**Механизмите за транспарентност се имплементираат преку објавување на јавни регистри и бази на податоци, веб апликации или портали, како и преку** интерактивни мапи за заштитени подрачја, загадувачи, депонии, итн. Исто така, транспарентноста треба да се практикува и преку објавување на редовни публикации, како и годишни извештаи за состојбата на животната средина.

Од друга страна, постојат и п**речки за објавувањето информации на транспарентен начин. Тоа се:**

* **Недостапност на информациите**: Лошо организирани бази, застарени податоци или недостаток на капацитети за собирање и објавување на податоците.
* **Делумна транспарентност**: Институции кои одбиваат да објават чувствителни информации, како што се оние поврзани со загадување од страна на индустријата.
* **Политички влијанија**: Пристапот до информации може да биде попречен од корупција или политички интереси.
* **Ниска јавна свест:** Може да го намали притисокот врз институциите за обезбедување на транспарентноста на институциите.

**Институциите треба да имплементираат во своето работење добри практики за унапредување на транспарентноста и тоа преку:**

* **Информирање на јавноста** за состојбата на животната средина, вклучувајќи загадување, управување со отпад, квалитет на воздух, вода и почва.
* Преку **дигитализација**, со воведување на платформи за отворени податоци и платформи за електронско поднесување на барања за информации од јавен карактер
* **Јавно учество** во процесите на донесување одлуки, како што се еколошки дозволи, урбанистички планови и големи инфраструктурни проекти.
* **Поддршка за научни истражувања**, преку отворени податоци кои можат да се користат за анализа и изработка на стратегии.
* **Институционална пракса**, преку зголемување на капацитетите на институциите за собирање, анализа и дистрибуција на податоци.
* **Подобрување на отчетноста** на властите и компаниите за нивните активности со потенцијални еколошки влијанија.

Државните институции се мост меѓу информациите за животната средина и јавноста. Нивната ефикасност директно влијае врз довербата на граѓаните, заштитата на животната средина и целокупниот квалитет на живот.

Транспарентноста и достапноста на податоците за животната средина не се само правна обврска туку и етичка должност на институциите. Потребни се континуирани напори за подобрување на механизмите за пристап до информации и јакнење на јавната свест.

* **Промени и подобрувања на јавната свест**

Информациите од јавен карактер можат да поттикнат граѓаните да побараат промени од локалните и националните власти, ако забележат негативни трендови во животната средина, како што се зголемено загадување, деградација на природните ресурси или негативни последици од климатските промени. Податоците за животната средина можат да ја зголемат јавната свесност за потребата од измена на политиките и акциските планови во насока на одржлив развој.

* **Еколошко образование и информираност на јавноста**

Освен формалниот пристап до информации, еколошкото образование и јавните кампањи се важни алатки за зголемување на свеста кај населението за клучните прашања во животната средина. Со тоа се овозможува подолгорочно одговорно однесување и грижа за природата.

Остварувањето на правото на пристап до еколошки информации игра централна улога во одржливиот развој и во заштитата на здравјето и благосостојбата на заедниците. Кога граѓаните имаат слободен пристап до информации за состојбата на животната средина, тие можат да бидат подобро информирани за ризиците и можностите што ги носат нивните активности врз природата.

Понатаму, ова право го поттикнува учеството на јавноста во процесите на донесување одлуки, овозможувајќи активна улога во создавањето политики кои ќе ја зачуваат природата и ќе го намалат еколошкото загадување. Информираната јавност има и поголема можност да бара одговорност од институциите и да инсистира на соодветна примена на еколошките регулативи.

На тој начин, пристапот до еколошки информации придонесува за поголема еколошка свест и ја зголемува посветеноста на граѓаните за заштита на природата, што е суштински дел за постигнување на одржлив развој.

* **Заштита на јавниот интерес и здравјето**

Со редовно објавување на информации за состојбата на животната средина, како што се податоци за квалитетот на воздухот, водата и храната, јавните институции придонесуваат за заштита на здравјето на граѓаните. Овие податоци се од особено значење за осигурување на здравствените стандарди, за ранливите групи (на пр. деца, постари лица), кои се повеќе изложени на ризици од загадување и други еколошки закани.

* **Учество на граѓаните**

Достапноста на податоци од јавен карактер овозможува граѓаните да бидат активно вклучени во процесот на донесување одлуки. Кога луѓето имаат информации за тоа како нивните активности влијаат на животната средина, тие можат да се вклучат во различни иницијативи за зачувување на природата, како што се рециклирање, заштита на локалните екосистеми, и намалување на отпадот.

* **Поддршка за одржливи практики**

Со обезбедување информации за животната средина, како што се податоци за климатските промени, енергетската ефикасност или зелени технологии, граѓаните можат да ги усвојат поодржливи практики во секојдневниот живот. Овие информации може да ги мотивираат да вложат во обновливи извори на енергија, да ги намалат емисиите на јаглерод и да ги намалат нивните еколошки последици.

* **Правна заштита во случај на ограничување на пристапот**

Кога пристапот до информации е ограничен или одбиен, граѓаните имаат право на правна заштита. Ова обично вклучува поднесување жалби до Агенцијата за заштита на правото на слободен пристап до информациите од јавен карактер или поведување на судски постапки за добивање на потребните податоци. Ова е особено важно за теми како индустриско загадување или планирани проекти со потенцијално високо влијание врз животната средина.

* **Придобивки од пристапот до информации за животната средина**

**Пристапот до информации за животната средина** носи бројни придобивки за општеството, економијата, заштитата на природата и здравјето на луѓето. Отворените и достапните податоци за животната средина, претставуваат важен инструмент за остварување на јавната отчетност, зајакнување на правата на граѓаните и зајакнување на одржливото управување со природните ресурси. Придобивките од пристапот до овие информации се:

* **Подобрување на здравствената безбедност**

Преку пристапот до информации за загадувањето на воздухот, водите и храната, јавноста може да се информира за потенцијалните ризици по здравјето. Овие информации им помагаат на граѓаните да преземат мерки за заштита на своето здравје, како што се избегнување на контаминирани области или адаптирање на животните навики за намалување на изложеноста на токсични материи. Достапноста на информациите за квалитетот на воздухот (преку онлајн платформи или мобилни апликации) овозможува луѓето да се информираат за нивото на загадување и да донесат одлуки за кога и каде да излегуваат, посебно луѓето со респираторни проблеми или други здравствени состојби, по добиени точни информации.

* **Поддршка за јавните политики и регулативи**

Пристапот до еколошки информации и податоци, овозможува на институтциите и локалните власти да ја донесат најдобрата одлука кога се работи за зачувување на природата. Овие информации на институциите им овозможуваат да донесат одлуки во кои области се потребни итни мерки, дали се потребни нови политики или дополнителни ресурси за заштита на животната средина. Ако податоците покажуваат дека еден регион се соочува со сериозни проблеми со загадување на водата, ова ќе биде сигнал за итно воведување на мерки за заштита и чистење на водните ресурси. Преку креирање на транспарентни и ефективни политики,
податоците можат да бидат искористени за проценка на ефективноста на постоечките политики и да помогнат во нивната ревизија. Тие помагаат да се следи напредокот во однос на зацртаните еколошки цели и можат да ги откријат слабостите во системот.

* **Зајакнување на јавната свест на граѓаните и нивното учество**

Преку јасен и редовен пристап до информациите и податоците, јавноста станува свесна за најголемите еколошки предизвици и прашања кои влијаат на нејзината околина. Информираноста поттикнува акција на ниво на заедница, како и на индивидуалното учество во акции за заштита на животната средина. Кога граѓаните имаат пристап до релевантни еколошки информации, тие се повеќе мотивирани да учествуваат во активности како што се рециклирање, намалување на отпад, енергетска ефикасност, или поддршка на политики кои се насочени кон одржлив развој. Информираноста за загадувањето на воздухот може да поттикне јавни демонстрации и барања за промени во урбаното планирање, побрзо преминување на обновливи извори на енергија или за подобрување на јавниот транспорт.

* **Промоција на отчетност и транспарентност на институциите**

Објавувањето на еколошки податоци ги поттикнува институциите да бидат одговорни за своите активности, како што се процесите на одобрување на проекти, индустриски дозволи и оценувањето на влијанието врз животната средина. Граѓаните имаат право да знаат како нивните власти ги третираат природните ресурси и како ги надгледуваат еколошките стандарди. Јавниот пристап до информациите и податоците за индустриското загадување (ослободување на токсични материи во водите или воздухот) обезбедува транспарентност во активностите на компаниите и институциите кои ги надгледуваат тие индустрии. Ова може да спречи незаконити активности.

* **Стимулирање на економскиот раст и иновации**

Пристапот до информации и податоци за животната средина може да го поттикне развојот на нови технологии и иновации во областите како што се: обновливите извори на енергија, енергетската ефикасност, биотехнологијата, одржливото земјоделство и екологијата. Ова ќе доведе до раст на "зелени" индустрии и нови работни места.Податоците за потрошувачката на енергија и загадувањето можат да го насочат развојот на нови технологии за поефикасно користење на енергија и намалување на емисиите на стакленички гасови.

* **Подобрување на заштитата на природните ресурси**

Пристапот до информации и податоци за природните ресурси, како што се водни, шумски и минерални ресурси, помага во нивно одржливо управување. Ова вклучува следење на нивната употреба, процена на капацитетите и плановите за нивно обновување и заштита. Податоците за стапката на сеча на шуми или деградација на земјиштето, можат да помогнат во донесувањето на одлуки за реставрација на екосистемите или за регулирање на индустриското искористување на природните ресурси.

* **Подобрување на меѓународната соработка**

Пристапот до информации за животната средина не само што е корисен на национално ниво, туку и на меѓународно ниво. Тоа овозможува земјите да споделуваат податоци, да ги следат глобалните трендови и да работат заедно на решавање на прекугранични еколошки проблеми, како што се климатските промени и загадувањето на водите. Размената на податоци за климатските промени помеѓу земјите, може да овозможи координирани напори за намалување на глобалното загревање и заштита на глобалните екосистеми.

**Заклучок**

Информациите од јавен карактер имаат клучна улога во обезбедувањето на целосни и податливи информации за состојбата на животната средина. Тие претставуваат основен предуслов за остварување на транспарентноста и отчетноста во еколошките процеси. Овие информации го зајакнуваат јавниот дијалог и ја поттикнуваат активната улога на граѓаните во донесувањето на одржливи одлуки. Преку обезбедување слободен пристап до релевантни информации и податоци, се отвора пат за подобра информираност, зголемување на јавната свест и практичното учество на поединците, во заштитата и унапредувањето на животната средина. Со тоа, се овозможува унапредување на здравјето, социо-економскиот развој и квалитетот на животот, како и создавање одржливи решенија кои ја подобруваат состојбата на природните ресурси. Достапноста на овие податоци е фундаментално право и овозможува остварување на многу други права поврзани со здравјето, одржливиот развој и учеството на јавноста во одржливи решенија кои влијаат на подобрување на квалитетот на животот и животната средина.

**Автор:**

**Оливер Серафимовски**